VEGA præsenterer
**R&B-bekendelser fra en Cityboi**
*Den 7. april står Anthon Edwards fra Citybois klar til at forføre Store VEGA med sprøde R&B- eksperimenter.*

21-årige Anthon Edwards tændte sammen med sin musikalske sidekick, Thor Farlov, op under karrieren i X-Factor. De to storcharmører viste både Blachmann og resten af kongeriget, at de var kommet for blive. Citybois er efterfølgende blevet streamet mere end 200 millioner gange og har haft et utal af udsolgte koncerter, hvor de sammen får spillestederne til at ramme kogepunktet.

Covid-19 satte desværre en kæp i hjulet på deres stort opsatte Danmarksturné, og i mellemtiden begyndte Anthon Edwards at eksperimentere med en skarptskåren millennium R&B-lyd, som han har dyrket siden han var barn. Ne-Yo´s kærlighedsballader, Ushers dansable partyhits og Craig Davids bundcharmerende vokalarbejde, er store inspirationskilder i hans arbejde med sit eget solomateriale.

Det kommer særligt til udtryk på hans første single ”Holder os Vågne”, hvor han får selskab af Burhan G. Anthon Edwards fortæller om nummeret:

”Det er corny, det er sjovt, det er anderledes, og så er det selvfølgelig rigtig fed musik med en nerve af motivation til folket derude omkring livet, at begå fejl, at komme videre og elske momentet, man står i.”

**Fakta om koncerten**
Anthon Edwards (DK)
Den 7. april, 2021 kl. 20.00
Store VEGA, Enghavevej 40, 1674 København V
Billetpris 220 kr. + gebyr
Billetsalget starter i dag via vega.dk og Ticketmaster